Διατροφικές απαιτήσεις του λυθρινιού, Pagellus erythrinus, σε πρωτεΐνη και ενέργεια. Επίδραση σε αύξηση και ποιότητα
Authors: Κουσουλάκη Αικατερίνη 
Published: January 2014

Το λυθρίνι εκτρέφεται στην Ελλάδα και την Τουρκία τα τελευταία 11 χρόνια. Οι πρώτες προσπάθειες για την εκτροφή του λυθρινιού αποκάλυψαν σημαντικά προβλήματα. Τα κυριότερα προβλήματα της εκτροφής του λυθρινιού εστιάζονται στους σχετικά χαμηλούς ρυθμούς αύξησης του είδους σε σχέση με την τσιπούρα και το λαβράκι, στους υψηλούς ρυθμούς θνησιμότητας των ιχθύων σε συνθήκες εκτροφής, στα υψηλά ποσοστά λίπους που συσσωρεύουν στο σώμα τους κατά τη διάρκεια της εκτροφής και στο σκούρο χρώμα του δέρματος σε σχέση με το άγριο λυθρίνι. Η διεθνής επιστημονική γνώση για το είδος αυτό είναι ουσιαστικά ανύπαρκτη ιδιαίτερα για τα μεγαλύτερα στάδια αύξησης του λυθρινιού. Η σύσταση εμπορικών τροφών και οι συνθήκες εκτροφής όπως η ιχθυοπυκνότητα εκτροφής, είναι σημαντικοί παράγοντες που επηρεάζουν την ευζωία και την απόδοση εκτροφής των ιχθύων. Ο καθορισμός των διατροφικών και ενεργειακών αναγκών των ειδών προς εκτροφή είναι πρωταρχικής σημασίας ώστε να καταστεί δυνατή η ορθολογική σίτιση και διαχείριση των εκτρεφόμενων ιχθυοπληθυσμών. Επιπλέον, ο ενδεχόμενος συνωστισμός κάποιων ειδών ιχθύων στις μονάδες εκτροφής τους οδηγεί σε καταπόνηση (stress), μειώνει τους ρυθμούς σωματικής αύξησης και επιδεινώνει τις περιβαλλοντικές συνθήκες του μέσου εκτροφής. Ωστόσο, υπάρχουν και περιπτώσεις όπου χαμηλες ιχθυοπυκνότητες οδηγούν τους ιχθύς σε συμπεριφορά έντονης και βίαιης ιεραρχικής διεκδίκησης του χώρου εκτροφής με συνέπεια το stress, τον κανιβαλισμό και τις μειωμένες αποδόσεις. Η διατροφική αξία και η ποιότητα των παραγόμενων προϊόντων, η οποία συχνά συνδέεται με το βαθμό ομοιότητας των εκτρεφόμενων ιχθύων με τα άγρια, είναι καθοριστικής σημασίας για την ευρεία αποδοχή τους από τον καταναλωτή. Για τον λόγο αυτό η σύγκριση των μορφομετρικών χαρακτηριστικών και της σύστασης του σώματος των εκτρεφόμενων λυθρινιών με αυτά των άγριων ιχθύων είναι ενδιαφέρουσα και μπορεί να συνδέσει την ευζωία των εκτρεφόμενων οργανισμών με την οικονομική αποτελεσματικότητα της εκτροφής τους. Στην παρούσα εργασία μελετήθηκαν: ? Η επίδραση διαφορετικών διατροφικών επιπέδων πρωτεΐνης και ενέργειας σε νεαρά άτομα λυθρινιού (2-10 g) ? Η επίδραση δύο επιπέδων λίπους και δύο διαφορετικών επιπέδων διατροφής (κορεσμός και 75 % του κορεσμού) σε λυθρίνια 67-220 g που εκτράφηκαν σε πειραματικούς πλωτούς κλωβούς για 9 μήνες. Η πειραματική περίοδος περιλάμβανε τόσο θερμή (καλοκαιρινή) όσο και ψυχρή (χειμερινή) περίοδο εκτροφής ? Η φαινομένη πεπτικότητα πειραματικών τροφών με διαφορετικά ποσοστά λίπους και αμύλου καθώς και τα χαρακτηριστικά της φυσιολογίας της πέψης του λυθρινιού (χρόνος γαστρικής εκκένωσης της τροφής, απορρόφηση των θρεπτικών συστατικών της τροφής στα διαφορετικά τμήματα του πεπτικού σωλήνα του λυθρινιού και ενεργότητα των πεπτικών ενζύμων θρυψίνη, α-αμυλάση, λιπάση και μαλτάση στο εντερικό περιεχόμενο και το εντερικό τοίχωμα των διαφορετικών τμημάτων του εντέρου) ? Η επίδραση της χρήσης τροφών διαφορετικής σύστασης σε μη αμυλούχους πολυσακχαρίτες (ΜΑΠ) και της ιχθυοπυκνότητας στην απόδοση εκτροφής λυθρινιών 130-200 g για μεγάλο χρονικό διάστημα διάρκειας 11 μηνών ? Η σύσταση και τα μορφομετρικά χαρακτηριστικά των παραγόμενων ιχθύων σε σύγκριση με τα αντίστοιχα των άγριων λυθρινιών.